CELEX: 62009CN0089
Language: el
Date: 2009-03-02 00:00:00
Title: Υπόθεση C-89/09: Προσφυγή της 2ας Μαρτίου 2009 — Επιτροπή των Ευρωπαϊκών Κοινοτήτων κατά Γαλλικής Δημοκρατίας

16.5.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 113/23
            
         Προσφυγή της 2ας Μαρτίου 2009 — Επιτροπή των Ευρωπαϊκών Κοινοτήτων κατά Γαλλικής Δημοκρατίας
   (Υπόθεση C-89/09)
   2009/C 113/45
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: G. Rozet και E. Τraversa)
   
      Καθής: Γαλλική Δημοκρατία
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Γαλλική Δημοκρατία, περιορίζοντας στο ένα τέταρτο το πολύ το ποσοστό των εταιρικών μεριδίων και επομένως των δικαιωμάτων ψήφου που μπορούν να κατέχουν μη βιολόγοι σε Εταιρία Ανεξάρτητων Επαγγελματιών Περιορισμένης Ευθύνης (Société d’Exercice Libéral à Responsabilité Limitée) που εκμεταλλεύεται εργαστήρια αναλύσεων ιατρικής βιολογίας και απαγορεύοντας τη συμμετοχή στο κεφάλαιο περισσοτέρων από δύο εταιριών που έχουν συσταθεί για την από κοινού εκμετάλλευση ενός ή περισσοτέρων εργαστηρίων αναλύσεων ιατρικής βιολογίας, παρέβη τις υποχρεώσεις που υπέχει από το άρθρο 43 της Συνθήκης ΕΚ,
            
         
               —
            
            
               να καταδικάσει τη Γαλλική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή, προς στήριξη της προσφυγής της, προβάλλει δύο αιτιάσεις αντλούμενες από παράβαση του άρθρου 43 της Συνθήκης ΕΚ.
   Η προσφεύγουσα, με την πρώτη αιτίασή της, επισημαίνει ότι η εθνική νομοθεσία, περιορίζοντας το πολύ στο 25 % το ποσοστό που μπορούν να κατέχουν μη επαγγελματίες εταίροι επί του κεφαλαίου Εταιριών Ανεξάρτητων Επαγγελματιών Περιορισμένης Ευθύνης που εκμεταλλεύονται εργαστήρια αναλύσεων ιατρικής βιολογίας, περιορίζει αδικαιολόγητα την ελευθερία εγκαταστάσεως που εγγυάται η Συνθήκη. Ειδικότερα, ο σκοπός της προστασίας της δημόσιας υγείας που επικαλείται η καθής για δικαιολογία θα μπορούσε να επιτευχθεί με λιγότερο περιοριστικά από τα επίμαχα στην προκειμένη περίπτωση μέτρα. Η Επιτροπή ισχυρίζεται, συναφώς, ότι, αν και φαίνεται δικαιολογημένη η απαίτηση να πραγματοποιούνται οι αναλύσεις ιατρικής βιολογίας από κατάλληλο προσωπικό που διαθέτει επαρκή επαγγελματική κατάρτιση, η απαίτηση τέτοιων προσόντων μόνο για τη συμμετοχή στην ιδιοκτησία ή στο δικαίωμα εκμετάλλευσης των εργαστηρίων ιατρικής βιολογίας είναι πάντως δυσανάλογη σε σχέση με τον επιδιωκόμενο σκοπό.
   Η Επιτροπή, με τη δεύτερη αιτίασή της, βάλλει κατά της γενικής απαγόρευσης συμμετοχής μη επαγγελματιών στο κεφάλαιο περισσοτέρων από δύο εταιριών που έχουν συσταθεί για την από κοινού εκμετάλλευση ενός ή περισσοτέρων εργαστηρίων αναλύσεων ιατρικής βιολογίας. Ο προβαλλόμενος από την καθής σκοπός προστασίας της εξουσίας λήψης αποφάσεων και της οικονομικής ανεξαρτησίας των επαγγελματιών του κλάδου καθώς και η ανάγκη εξασφάλισης της ομοιογενούς κατανομής των εργαστηρίων στο σύνολο του εθνικού εδάφους δεν δικαιολογούν τα περιοριστικά εθνικά μέτρα.